## El Consell celebra la ratificació de les Corts del Decret llei que regula les vivendes d’ús turístic

*** Les Corts Valencianes han convalidat el Decret llei 9/2024, de 2 d’agost, del Consell, de modificació de la normativa reguladora de les vivendes d’ús turístic
* La consellera Nuria Montes recorda que l’anterior Consell “va permetre que el nombre de vivendes turístiques augmentara un 160 %” i assegura que amb esta norma “arribem a temps per a ordenar l’oferta”
* Destaca que “es tracta d’una norma amb mesures proporcionals als fins, que ha aconseguit conciliar entitats amb interessos molt diversos i que perseguix promoure un turisme basat en la qualitat i l’excel·lència”**

La consellera d’Innovació, Indústria, Comerç i Turisme, Nuria Montes, ha comparegut este dijous en la Diputació Permanent de les Corts, a on s’ha convalidat el Decret llei 9/2024, de 2 d’agost, del Consell, de modificació de la normativa reguladora de les vivendes d’ús turístic.

Montes ha presentat la nova normativa reguladora de les vivendes d’ús turístic de la Comunitat Valenciana, en què ha destacat que un dels objectius d’este decret llei és “trobar l’equilibri entre la convivència veïnal i l’activitat turística”.

La consellera ha remarcat que este decret llei compta amb “el suport de les associacions de l’allotjament, de les principals organitzacions sindicals i de les entitats representants dels consumidors i usuaris”, i ha incidit que “esta norma no s’ha fet des d’un despatx d’esquena al sector, s’ha elaborat amb el concurs d’este, perquè este Consell no governa per als sectors, sinó amb els sectors”.

Així mateix, ha ressaltat que “som una destinació turística de referència”, al mateix temps que ha subratllat que “el turisme és un dels motors de la nostra economia, que suposa el 16 % del PIB, genera ocupació, atrau inversió i promou la nostra riquesa cultural a escala global. No obstant això, com tota activitat econòmica, el nostre sistema turístic també planteja desafiaments que hem de gestionar amb intel·ligència i altura de mires”.

Nuria Montes ha defés que el nou decret llei que regula les vivendes d’ús turístic “ordena i aporta seguretat a la gestió adequada en el mercat d’estes vivendes a la Comunitat Valenciana”.

En este sentit, ha recordat que “mentres que una part de l’anterior Consell generava aversió contra el turisme i posava bastons a les rodes del sector, una altra permetia que el nombre de vivendes turístiques augmentara, sense orde, en un 160 %”. Sobre este tema, ha assenyalat que “eixe creixement desordenat genera efectes nocius”, per la qual cosa ha assegurat que amb esta norma “arribem a temps per a ordenar l’oferta de vivendes d’ús turístic”.

**Mesures proporcionals als fins**

La consellera ha assenyalat que es tracta d’un decret llei “amb mesures proporcionals als fins perseguits, que ha aconseguit conciliar entitats amb interessos molt diversos i que perseguix promoure un turisme basat en la qualitat i l’excel·lència”.

A més, ha defés el text i s’ha dirigit als parlamentaris del PSPV i Compromís, assenyalant que “votar contra el text és votar en contra dels acords aconseguits per les entitats de l’allotjament turístic de la Comunitat Valenciana, dels principals sindicats i de les associacions de consumidors i usuaris”.

“També és votar en contra de posar fi a l’especulació amb les vivendes que tenen llicència d’ús turístic, que els ajuntaments puguen col·laborar en la detecció d’il·legalitats o que tots els propietaris tinguen algun tipus de responsabilitat respecte a les infraccions que es puguen cometre amb la comercialització de la seua vivenda”, ha afegit.

Després de les votacions, en què el text ha tirat avant amb els vots dels grups parlamentaris del PP i VOX, la consellera Nuria Montes ha assenyalat que “ha quedat palesa dins del debat que no hi ha ni un sol argument en contra”.

**Principals mesures contingudes en la norma**

Entre les principals mesures que conté el Decret llei que ha presentat la consellera, destaquen la “seguretat jurídica, la professionalitat i la cogestió en esta matèria”.

Per això, amb la nova norma s’han d’actualitzar les declaracions, incloent-hi l’adreça exacta, la referència cadastral única i el propietari de la vivenda, entre altres dades. També destaca que la validesa en el registre de vivendes d’ús turístic ara serà de cinc anys.

A més, es diferencien les vivendes d’ús turístic d’altres lloguers de temporada, la regulació de les quals és competència de l’Estat. En concret, Montes ha explicat que “s’establix que tot lloguer de 10 dies o menys es considera lloguer turístic i està subjecte a esta normativa autonòmica, mentres que els lloguers per períodes superiors estan subjectes per la Llei d’arrendaments urbans (LAU)”.

Sobre este assumpte, la consellera ha remarcat que “més del 96 % de la comercialització de vivendes d’ús turístic es realitza en períodes de 10 dies o menys”, i ha puntualitzat que esta mesura “protegix de qualsevol regulació desproporcionada que puga imposar el Govern d’Espanya”.

Una altra de les mesures que arreplega entre els seus punts és el respecte a l’autonomia municipal per a limitar l’ús de vivendes com a allotjaments turístics i atorga la possibilitat que siguen els ajuntaments els que assumisquen les competències de sanció i recaptació previstes.

La titular de Turisme també ha exposat que “per a evitar l’especulació amb les vivendes turístiques, el Decret llei inclou que en cas de venda o transmissió de la propietat es perd la llicència i el nou propietari de l’immoble haurà de gestionar una nova declaració responsable”.

El nou text normatiu introduïx diferents paràmetres per a millorar la qualitat de l’oferta turística. D’esta manera, les vivendes d’ús turístic hauran de complir, a més de les normes mínimes d’habitabilitat, uns certs requisits de qualitat i servicis.

**Rebuig als missatges de turismefòbia**

Montes també ha mostrat el seu rebuig als “perillosos missatges turismefòbics contraris a l’hospitalitat mediterrània que sempre ens ha caracteritzat i que només busquen confrontació i un culpable fàcil dels problemes estructurals” de la Comunitat Valenciana.

En esta línia, ha recordat que “tots tenim un turista dins”, per la qual cosa ha incidit en el fet que “no hem de permetre que la por o el rebuig a qui ve de fora s’impose als nostres carrers”, sinó que “hem d’esforçar-nos per ser un exemple de com un territori pot prosperar en la diversitat aprofitant les oportunitats que el turisme ens oferix”.

**Més informació sobre el Decret llei 9/2024:** [nou decret llei vivendes turístiques](https://www.turismecv.com/va/2024/09/03/10-canvis-del-nou-decret-de-vivendes-turistiques/)

Fecha: 05/09/2024